b'\n_START_ARTICLE_\nArminijanci\n_START_PARAGRAPH_\nArminijanci ali remonstranti so liberalnej\xc5\xa1a sekta nizozemske reformirane cerkve iz za\xc4\x8detka 17. stoletja._NEWLINE_Sekto je utemeljil Jacobus Arminius (1560-1609), pastor v Amsterdamu in od leta 1605 profesor na leidenski univerzi. Oporekal je ortodoksni kalvinisti\xc4\x8dni doktrini absolutne predestinacije, bo\xc5\xbeje vsemo\xc4\x8di nad usodo duhovnega bitja, po kateri so posamezniki v naprej zapisani odre\xc5\xa1itvi ali pogubljenju. Njegova doktrina u\xc4\x8di, da se lahko posameznik sam odlo\xc4\x8di, ali bo bo\xc5\xbejo milost sprejel ali ne; ni mogo\xc4\x8de Vsemogo\xc4\x8dnemu pripisovati \xc4\x8dlove\xc5\xa1kih grehov in tudi ne v celoti zanikati posameznikove svobode odlo\xc4\x8danja._NEWLINE_Leta 1610, \xc5\xbee po Arminiusovi smrti, so njegovi prista\xc5\xa1i v t. i. Prigovorih ali Remonstrancah (od tod njihovo drugo poimenovanje), ki so jih poslali v holandsko skup\xc5\xa1\xc4\x8dino, zahtevali revizijo veroizpovednih spisov nizozemske reformirane cerkve (confessio belgica). Njihova stali\xc5\xa1\xc4\x8da, ki so obetala bolj spro\xc5\xa1\xc4\x8deno versko \xc5\xbeivljenje in bila sprejemljivej\xc5\xa1a za \xc5\xa1ir\xc5\xa1i krog prebivalstva, je podpiral tolerantnej\xc5\xa1i, gospodarsko naravnani sloj javnosti. Nestrpen odziv pa so spro\xc5\xbeila pri ortodoksnih kalvinistih, proti-remonstrantih, ki so tudi imeli svojega idejnega vodjo na leidenski univerzi (Franciscus Gomarus, 1563-1641), za seboj pa \xc5\xa1tevilne preprostej\xc5\xa1e mno\xc5\xbeice in glavnega voja\xc5\xa1kega povelnik Mavricija Oranskega, dr\xc5\xbeavnega namestnika v petih provincah. Razkol je imel versko, politi\xc4\x8dno in socialno razse\xc5\xbenost. Po ve\xc4\x8d letih debat, sporov, oboro\xc5\xbeenih spopadov in po voja\xc5\xa1kem prevzemu oblasti s strani Mavricija, so bili arminijanci na nacionalni sinodi v Dordrechtu (1618-9) progla\xc5\xa1eni za krivoverce. Tisti njihovi duhovniki, ki se niso \xc5\xbeeleli odre\xc4\x8di svojemu prepri\xc4\x8danju, so morali zapustiti dr\xc5\xbeavo._NEWLINE_Kasneje, ko je pri\xc5\xa1lo spet do bolj spro\xc5\xa1\xc4\x8denega vzdu\xc5\xa1ja v dr\xc5\xbeavi, so se mnogi arminijanci vrnili. Skupnosti so ustanovli tudi v Angliji in ZDA. Danes je nizozemsko Remonstrantsko bratstvo manj\xc5\xa1inska cerkev s kongregacionalisti\xc4\x8dno ureditvijo in okoli 12.000 \xc4\x8dlani.'